ข้อมูลสรุป

บริษัท แอล.พี.เอ็น. ดีเวลลอปเมนท์ จำกัด (มหาชน)
เป็นบริษัทที่ประกอบธุรกิจด้านอสังหาริมทรัพย์ในเขตกรุงเทพมหานครและปริมณฑล
โดยลักษณะการพัฒนาอสังหาริมทรัพย์นั้นเป็นไปเพื่อการขายและให้เช่า บริษัทเริ่มดำเนินธุรกิจตั้งแต่ปี
พ.ศ. 2532 ด้วยทุนจดทะเบียนเริ่มต้น 50 ล้านบาท และเข้าจดทะเบียนในตลาดหลักทรัพย์ในปี
พ.ศ. 2537 พร้อมเพิ่มทุนจดทะเบียนเป็น 460 ล้านบาท

แนวทางการพัฒนาโครงการของบริษัทจำแนกเป็นอาคารชุดสำนักงานและอาคารชุดพักอาศัยทั้งการขายและให้เช่า
มินิออฟฟิศ อาคารพาณิชย์ และบ้านจัดสรร
ซึ่งส่วนใหญ่จะเน้นในด้านอาคารชุดสำนักงานและอาคารชุดพักอาศัย ทั้งในลักษณะอาคารขนาดใหญ่
อาคารสูง (High Rise) และอาคารขนาดเล็ก (Low Rise)

ลุมพินี ทาวเวอร์เป็นอาคารที่บริษัทฯ พัฒนาขึ้นเป็นแห่งแรกและใช้เป็นที่ตั้งสำนักงานใหญ่จนถึงปัจจุบัน
บริษัทฯ ได้มีการควบรวม บริษัท พรสันติ จำกัด เป็นบริษัทย่อย
ซึ่งเน้นการดำเนินการทางด้านอาคารสูง
รวมทั้งเล็งเห็นถึงความสำคัญของการบริหารอาคารมาตั้งแต่ต้น จึงได้ก่อตั้งบริษัท ลุมพินี
พรอพเพอร์ตี้ มาเนจเมนท์ จำกัด ขึ้นในเวลาต่อมา เมื่อปี พ.ศ. 2535
เพื่อบริหารอาคารชุดที่บริษัทฯ พัฒนาขึ้นทั้งหมด รวมถึงขยายฐานการบริหารออกไปยังอาคารอื่นๆ
และดูแลด้านบริการในอาคารแบบครบวงจร

บริษัทฯ พัฒนาโครงการต่างๆขึ้นโดยใช้ฝ่ายงานวิจัยและพัฒนาภายในองค์กรเป็นผู้วางแผนงาน
รากฐานข้อมูลที่สะสมอย่างต่อเนื่อง มีประสิทธิภาพ และวัดผลได้
ข้อมูลทางการตลาดจะได้รับการกลั่นกรองและวิเคราะห์ถึงกลุ่มเป้าหมาย ราคา พฤติกรรมผู้บริโภค
รวมถึงสิ่งอำนวยความสะดวกในทุกด้าน
ทุกโครงการจึงได้รับการสนับสนุนจากลูกค้าเป็นอย่างดีเหตุผลหลัก คือ ความรับผิดชอบของบริษัท
และการดูแลลูกค้าอย่างต่อเนื่อง ซึ่งถือเป็นนโยบายหลักของบริษัท

ในช่วงปี 2539 เป็นต้นมา
ธุรกิจอสังหาริมทรัพย์ได้รับผลกระทบอย่างหนักจากวิกฤติการณ์ทางเศรษฐกิจ บริษัทฯ
ได้ใช้กลยุทธ์และการปรับตัวอย่างมากเพื่อฝ่าฟันอุปสรรค ในการบริหารสภาพคล่องในช่วงวิกฤต
บริษัทฯได้ตีโอนทรัพย์สินที่ไม่ก่อให้เกิดรายได้เพื่อลดภาระหนี้เงินกู้
ตัดราคาขายทรัพย์สินเพื่อได้เงินสดมาบริหารงาน
พัฒนาโครงการใหม่โดยไม่พึ่งพิงสถาบันการเงินเพื่อให้เกิดกิจกรรมทางการตลาดอย่างต่อเนื่อง
ด้วยความร่วมมือร่วมใจของพนักงานทุกคน
และฝ่ายบริหารร่วมกันฝันฝ่าอุปสรรคทั้งปวงจนสามารถเจรจากับเจ้าหนี้สถาบันการเงินและปรับปรุงโครงสร้างหนี้ทั้งหมดเสร็จสมบูรณ์ในปี
2542

บริษัทได้ปรับเปลี่ยนกลยุทธ์การดำเนินธุรกิจและปรับปรุงแนวทางการบริหาร ให้เป็นเชิงรุกมากขึ้น
ขยายฐานลูกค้าไปยังกลุ่มกลางล่าง เน้นการพัฒนาโครงการอาคารชุดขนาดกลางและขนาดเล็ก
ที่สามารถพัฒนาให้จบได้ในระยะเวลาไม่เกิน 18 เดือน ในทำเลที่มีศักยภาพสูง
ตอบสนองความต้องการของกลุ่มเป้าหมายได้สูงสุด การปรับกลยุทธในครั้งนี้ ทำให้บริษัทฯ
สามารถแปลงทรัพย์สินเป็นเงินสด ลดภาระหนี้ และสร้างรายได้ตามเป้าหมาย
รวมถึงสามารถแก้ไขสภาพคล่องภายในระบบได้ในเกณฑ์ที่ดี

ในปี 2545 บริษัทสามารถเพิ่มทุนจดทะเบียน เพื่อนำเงินไปลงทุนในการพัฒนาโครงการต่อเนื่อง
ปัจจุบันบริษัทได้รับการยอมรับจากวงการอสังหาริมทรัพย์ในการเป็นผู้นำด้านการพัฒนาอาคารชุดอย่างต่อเนื่อง
ตั้งแต่ช่วงก่อนวิกฤตเศรษฐกิจมาจนถึงปัจจุบัน
ได้รับการยอมรับและไว้วางใจจากสถาบันการเงินทุกแห่งในการสนับสนุนเงินกู้เพื่อพัฒนาโครงการอีกครั้งหนึ่ง

ในปี 2546 บริษัทยังคงนโยบายการบริหารโครงการให้จบในเวลาที่สั้น
เพื่อลดความเสี่ยงทั้งขององค์กรและเพื่อสร้างความมั่นใจให้กับลูกค้า ให้ความสำคัญกับฝ่ายวิจัย
พัฒนา เพื่อสร้างสรรค์ผลงานคุณภาพ รักษาความเป็นผู้นำด้านการพัฒนาอาคารชุด
ขยายฐานลูกค้าออกไปยังทำเลใหม่ และกลุ่มเป้าหมายใหม่
เน้นคุณภาพของผลิตภัณฑ์และบริการด้วยมาตรฐานที่ดี (LPN STANDARD)
จัดตั้งฝ่ายบริหารลูกค้าสัมพันธ์ เพื่อสร้างความพึงพอใจสูงสุดให้ทุกกลุ่มเป้าหมาย
พัฒนาคุณภาพชีวิตและ ตอบสนองทุกครอบครัวสมาชิกด้วยงานบริการหลังการขาย
และงานบริหารอาคารชุดที่มีคุณภาพ
ส่งเสริมและพัฒนาบุคคลากรซึ่งเป็นหัวใจสำคัญขององค์กรในการดำเนินธุรกิจ
นอกจากนี้ยังเน้นการดำเนินธุรกิจที่ให้ความสำคัญกับบรรษัทภิบาล และ มีจริยธรรมทางธุรกิจอีกด้วย

สำหรับปี 2547 บริษัทฯได้ทุ่มเทการทำงานเพื่อสร้างสรรค์ผลิตภัณฑ์ และการบริการที่มีคุณภาพ
เพื่อตอบสนองต่อความต้องการของผู้บริโภคให้ได้รับสิ่งที่ดีที่สุดตามมาตรฐาน L.P.N. Standard
กล่าวคือเน้นการออกแบบที่เป็นเอกลักษณ์ในรูปแบบ L.P.N. Design
ซึ่งได้รับการยอมรับจากผู้บริโภคว่าให้คุณประโยชน์ในเนื้อที่ใช้สอยได้อย่างลงตัวและเอื้อประโยชน์สูงสุด
การบุกเบิกการพัฒนาทำเลที่มีศักยภาพนอกเขต CBD ยังเป็นสิ่งหนึ่งที่บริษัทฯ
ยังคงให้ความสำคัญอย่างต่อเนื่องเพื่อให้เข้าถึงผู้บริโภคได้อย่างทั่วถึง นอกจากนี้บริษัทฯ
ได้พัฒนาโครงการในรูปแบบของ Middle Rise แทน Low Rise
เพื่อเป็นทางเลือกใหม่แก่ผู้บริโภค และเน้นการบริการที่ให้ความสำคัญกับลูกค้าเป็นหลัก
โดยเฉพาะการบริการหลังการขาย และลูกค้าสัมพันธ์ ซึ่งบริษัท ฯ
ได้จัดกิจกรรมที่สร้างความสัมพันธ์ที่ดีระหว่างลูกค้ากับบริษัท ระหว่างลูกค้าด้วยกันเอง
หรือระหว่างบริษัท ลูกค้าและชุมชน อันจะเห็นได้จากกิจกรรมที่ทางบริษัท ฯ
ได้รังสรรค์ขึ้นเพื่อตอบแทนลูกค้าตลอดระยะเวลา 15 ปีที่ผ่านมา

ด้านผลประกอบการของบริษัทถือได้ว่าเป็นที่โดดเด่นบริษัทหนึ่งในธุรกิจอสังหาริมทรัพย์
อันจะเห็นได้จากผลประกอบการปี 2547 ที่บริษัท ฯ สามารถสร้างรายได้รวมทั้งสิ้น 2,478.39
เพิ่มขึ้นจากปี 2546 ที่มีรายได้โดยรวมทั้งสิ้น 1,943.58 ล้านบาท หรือเพิ่มขึ้นคิดเป็นร้อยละ
27.52 โดยกำไรดังกล่าวเป็นผลมาจากการเจริญเติบโตของธุรกิจอสังหาริมทรัพย์
ประกอบกับความสามารถในการควบคุมต้นทุนและค่าใช้จ่ายที่มีประสิทธิภาพ
ตลอดจนการดำเนินงานที่เป็นไปตามเป้าหมายที่ผู้บริหารได้กำหนดไว้
อีกทั้งยังแสดงให้เห็นถึงความสามารถของบริษัท
ในการบริหารสัดส่วนของอัตราหนี้สินต่อทุนอยู่ในระดับที่ไม่ก่อให้เกิดความเสี่ยง

สำหรับอัตราส่วนผลตอบแทนต่อส่วนของผู้ถือหุ้น (Return on Equity : ROE) ของปี 2547
อยู่ในระดับ 19.29 และกำไรสุทธิต่อหุ้น (Earning per Share : EPS) เป็น 0.41
จากผลประกอบการดังกล่าวสะท้อนถึงความมุ่งมั่นและพัฒนาการของบริษัทที่สามารถเพิ่มมูลค่าให้ผู้ถือหุ้นได้อย่างต่อเนื่องและยั่งยืน

ความสำเร็จต่างๆ
ที่ได้กล่าวมาแล้วนั้นเกิดจากความร่วมมือร่วมใจของคณะผู้บริหารและพนักงานภายใต้ปรัชญาการทำงานเดียวกันที่ว่า
“มุ่งมั่น สร้างสรรค์ อย่างจริงใจ ” และสิ่งนี้เองได้สร้างความเชื่อมั่นแก่ลูกค้า ตลอดระยะเวลา
15 ปีจนทำให้ บริษัท แอล. พี. เอ็น ดีเวลลอปเมนท์ จำกัด (มหาชน) คือ
ผู้นำธุรกิจอาคารชุดที่พักอาศัยตามวิสัยทัศน์ที่ผู้บริหารได้ตั้งปณิธานไว้ว่า “ To be the Market
Leader in Residential Condominium Development ”